
РЕШЕНИЕ
№ РС-391-25-145

	Днес, 18.12.2025 г., Комисията за противодействие на корупцията /КПК/, в състав:
            За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията (КПК, Комисията) № КИ-183 от 30.06.2025 г., по сигнал с вх. № С-391/23.06.2025 г. на КПК.
Производството е образувано срещу Мария Тодорова в качеството ѝ на кмет на Oбщина Ч. за мандат 2023-2027 година.
Според изложените в сигнала твърдения, към датата на встъпване в длъжност на Мария Тодорова като кмет на Община Ч. – 05.11.2023 г., до 01.06.2025 г., в общината е работила майката на Тодорова – М. Н. Т., както и нейната свекърва – Г. М. С. Посочените лица не са декларирани пред съответните органи. Към сигнала са приложени извлечения от банкови разплащания (заплати) към лицата.
На проведено на 27.05.2025 г. заседание на Общински съвет (ОбС) Ч. по предложение на Мария Тодорова е внесена за разглеждане точка за приемане на Бюджета на Община Ч. за 2025 година. Точката не е гласувана, но въпреки това, на 29.05.2025 г., кметът на общината е закупил чисто нов служебен автомобил, без тръжна процедура и без решение на общинския съвет.
На проведено заседание на ОбС Ч., обективирано в Протокол № 20/28.02.2025 г., е взето Решение № 91/28.02.2025 г. за искане до „***“, гр. София за предоставяне на движението по банковите сметки на Община Ч. През м. април е получено извлечение от банката, което е докладвано на общинския съвет с доклад на Постоянната комисия по икономическо развитие, бюджет, финанси, данъчна политика и енергетика, като в него са констатирани множество плащания към фирми, за които няма решения на ОбС Ч.. Направено е предположение, че много от похарчените суми са за детските градини в с. Ч. и с. Г. Л., а също така и на трите центъра за настаняване от семеен тип (ЦНСТ) и Защитено жилище на територията на общината, както и че кметът на общината е превишил пълномощията си и е налице безстопанственост и нецелесъобразно харчене на публичен ресурс.
Твърди се още, че по „Програма временна заетост“ към Община Ч. са назначени на работа лица, които получават заплати, а в същото време са на работа и в чужбина. Има пускани докладни от кметовете на с. Д. Л. и с. Г. Л., но те са оставени без разглеждане. Към момента на подаване на сигнала също има двама човека, които се водят на работа, но реално не изпълняват задълженията си.
 Към сигнала са приложени Протокол № 26/27.05.2025 г. от проведено заседание на ОбС Ч.; снимка на служебен автомобил; Протокол № 20/28.02.2025 г. и Решение № 91/28.02.2025 г. на ОбС Ч.; Писмо от „***“, гр. София за предоставяне на извлечение от банковите сметките; Доклад на Постоянната комисия по икономическо развитие, бюджет, финанси, данъчна политика и енергетика към ОбС Ч.; копия на банкови извлечения; работна справка; Заявление за достъп до обществена информация с изх. № 68/12.03.2025 г. на ОбС Ч.; Решение № ДОИ-1-(6)/09.04.2025 г.; Заявление за достъп до обществена информация с изх. № 70/12.03.2025 г. на ОбС Ч.; Решение № ДОИ-2-(3)/09.04.2025 г.; Заявление за достъп до обществена информация с изх. № 6/12.03.2025 г. на ОбС Ч.; Решение № ДОИ-3-(4)/09.04.2025 г.; Копие от регистъра на сключените договори с физически и юридически лица през 2024 г. с вх. № 116/10.04.2025 г. на ОбС Ч..
От производство за установяване на конфликт на интереси по сигнал с вх. № С-173/13.03.2025 г. на КПК служебно са приобщени Клетвен лист на Мария Тодорова от 09.11.2023 г. и Удостоверение за избран кмет на община № 1 на Общинска избирателна комисия Ч.
С писмо, вх. № КПК-9943-1/30.07.2025 г. на КПК, от председателя на Постоянната комисия по законност, обществен ред, административно обслужване, ТСУ, транспорт и по чл. 72, ал. 1, т. 3 от ЗПКОНПИ (отм.) към ОбС Ч. е получена информация и заверени копия на документи, както следва: Заповед № 70/01.03.2024 г. на кмета на Община Ч.; Допълнително споразумение № 131/26.09.2023 г. към Трудов договор № 50/04.12.2019 г.; Трудов договор № 26/06.03.2023 г.; Заповед за прекратяване на трудово правоотношение № 8/04.01.2021 г. на кмета на Община Ч.; Трудов договор № 68/31.08.2020 г.; Трудов договор № 25/30.08.2019 г.; Граждански договор № 18/01.03.2023 г. и Писмо от Дирекция „Бюро по труда“, гр. Б. към Агенция по заетостта с вх. № ОК-253-(1)/22.07.2025 г. на Община Ч..
Служебно са извършени справки в Регистър НБД „Население“, в Търговския регистър и регистър на юридическите лица с нестопанска цел (ТРРЮЛНЦ) и в Регистъра на заетостта към Национална агенция за приходите (НАП).
Допълнително, с писмо вътр. № КПК-9943-3/16.12.2025 г. от дирекция „Публичен регистър“ на КПК са получени ежегодни декларации за имущество и интереси, част I на Мария Тодорова за 2023, 2024 и 2025 година.  

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-391/23.06.2025 г. на КПК е подаден от физическо лице с посочени три имена, единен граждански номер, телефонен номер и адрес и е надлежно подписан.
Мария Тодорова е избрана за кмет на Община Ч. за мандат 2023-2027 г., видно от Удостоверение за избран кмет на община № 1 на Общинска избирателна комисия Ч. и е подписала клетвен лист на 09.11.2023 година. 
От извършена справка в НБД „Население“ се установи, че М. Н. Т. е майка на Мария Тодорова, а Г. М. С. е майка на И. А. С., с когото Тодорова има две общи дъщери – Н. И. А. и К. И. А. Не се установи между Мария Тодорова и И. С. да е сключен брак.
В своите декларации за имущество и интереси за 2023, 2024 и 2025 г., подадени пред КПК, Мария Тодорова е посочила И. С. като лице, с което се намира във фактическо съжителство на съпружески начала.
По административната преписка са изискани документи и информация от председателя на Постоянната комисия по законност, обществен ред, административно обслужване, ТСУ, транспорт и по чл. 72, ал. 1, т. 3 от ЗПКОНПИ (отм.) към ОбС Ч., като същите са получени с писмо, вх. № КПК-9943-1/30.07.2025 г. на КПК, от което е видно следното:
Между Община Ч. и М. Н. Т. не са сключвани договори – трудови, граждански и др., съответно на последната не са заплащани възнаграждения – основни или допълнителни.
От извършена справка в Регистъра на заетостта към НАП също се установи, че между М. Т. и Община Ч. не е съществувало трудово правоотношение.
Установи се, че към настоящия момент Г. М. С. работи по трудово правоотношение в Община Ч., съгласно Трудов договор № 26/06.03.2023 г., на длъжност „работник кухня“. Договорът е сключен за неопределено време между С. и тогавашния кмет на Община Ч. – А. Д. Към него е подписано Допълнително споразумение № 130/26.09.2023 г., с което основаната работна заплата на работника е увеличена от 780 лв. на 800 лева. Допълнителното споразумение също е подписано от А. Д., в качеството му на кмет на Община Ч.
Между Г. С. и А. Д., в качеството му на кмет на Община Ч., е сключен и Граждански договор № 18/01.03.2023 г. със срок от 01.03.2023 г. до 05.03.2023 г., за брутно възнаграждение в размер на 312 лева.
По административната преписка е представена и Заповед № 70/01.03.2024 г. на кмета на Община Ч., с която се нарежда на Г. С. да се изплаща основно трудово възнаграждение в дейност „Домашен социален патронаж“ в размер на 933 лева и допълнително възнаграждение за професионален опит 4,8 %, считано от 01.01.2024 година. Заповедта не е подписана от Мария Тодорова, в качеството ѝ на кмет на общината.  Същата е подписана от заместник-кмет на Община Ч. със запетая, което е потвърдено от писмо с вх. № КПК-9943-1/30.07.2025 г. на КПК.
От посоченото по-горе писмо от председателя на Постоянната комисия по законност, обществен ред, административно обслужване, ТСУ, транспорт и по чл. 72, ал. 1, т. 3 от ЗПКОНПИ (отм.) към ОбС Ч. се установи също, че на 29.05.2025 г. не е осъществявано закупуване на служебен автомобил от Община Ч..
Представено е и писмо с вх. № ОК-253-(1)/22.07.2025 г. на Община Ч. от директора на Дирекция „Бюро по труда“, гр. Белоградчик към Агенция по заетостта, съгласно което към 22.07.2025 г. в Община Ч. няма назначени лица по „Програма временна заетост“.
От извършена в ТРРЮЛНЦ справка се установи, че Мария Тодорова е била Управител на „***“ ООД, ЕИК: *** до 25.04.2016 г. и съдружник в дружеството до 07.04.2017 година. До 19.07.2017 г. тя е била Управител на „***“ ЕООД, ЕИК: ***, а до 08.05.2020 г. и едноличен собственик на капитала на дружеството.
От същата справка се установи, че Тодорова е вписана като член на Управителния съвет (УС) на Сдружение „***“, ЕИК: ***, като законен представител на Община Ч., а в периода от 02.12.2021 г. до 04.04.2024 г. е вписана като член на УС на Сдружение „***“, ЕИК: ***. Видно от публикуваните по партидата на сдружението документи, Тодорова е подала молба за освобождаването си като член на УС на 16.02.2024 г., която е удовлетворена от Общото събрание на сдружението, проведено на 25.03.2024 година.
Нито едно от посочените по-горе търговски дружества и сдружения не фигурира във визирания в сигнал с вх. № С-391/23.06.2025 г. на КПК доклад с вх. № 163/23.05.2025 г. на ОбС Ч. от Постоянната комисия по икономическо развитие, бюджет, финанси, данъчна политика и енергетика към общинския съвет, и по-точно в представената с него таблица, съдържаща фирми и лица, на които от Община Ч. са заплатени суми в периода от 01.01.2024 г. до 31.12.2024 година.

Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-391/23.06.2025 г. на КПК съдържа необходимите реквизити, съгласно чл. 15 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на кмет на Община Ч. за мандат 2023-2027 г., Мария Тодорова е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на нея е Комисията за противодействие на корупцията.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
От извършените в НБД „Население“ справки се установи, че М. Т. е майка на Мария Тодорова – неин роднина по права линия от първа степен и съответно свързано с нея лице по смисъла на § 1, т. 9, б. „а“ от ДР на ЗПК. 
Установи се още, че Г. С. е майка на И. С., от когото Мария Тодорова има две дъщери. С оглед на факта, че между С. и Тодорова не е налице брак, не може да се обоснове и роднинска връзка по сватовство между Мария Тодорова и Г. С. и съответно свързаност помежду им по смисъла на § 1, т. 9, б. „а“ от ДР на ЗПК, тъй като в българското законодателство не се съдържа правна разпоредба, приравняваща роднините на две лица, живеещи на съпружески начала, на роднини по сватовство.
От представените по административната преписка документи, както и от служебно извършените в Регистъра на заетостта към НАП справки, не се установи между Марга Тодорова и Община Ч. да са били налице трудовоправни взаимоотношения, да са сключвани граждански договори и др., съответно не се установи и Мария Тодорова да е упражнила свои правомощия по служба, в качеството си на кмет на общината по отношение на своята майка и свързано с нея лице.
В периода, релевантен за настоящото производство съгласно разпоредбата на чл. 91 от ЗПК (три години преди датата на образуване на производството), а именно от месец юни 2022 г. до настоящия момент, между Община Ч. и Г. С. са сключени Трудов договор № 26/06.03.2023 г., Допълнително споразумение № 130/26.09.2023 г. към същия и Граждански договор № 18/01.03.2023 година. И трите акта са подписани от тогавашния кмет на Община Ч. – А. Д. По отношение на С. е издадена и Заповед № 70/01.03.2024 г. на кмета на Община Ч., но същата е подписана от заместник-кмет на общината. С оглед на изложеното, не се установи Мария Тодорова да е упражнила свои правомощия по служба по отношение на Г. С. в проверявания период.
Не се установи Мария Тодорова да е упражнила свои правомощия по служба и по отношение закупуване на служебен автомобил на 29.05.2025 г. или да е назначавала лица в Община Ч. по „Програма временна заетост“.
От изложеното следва, че в конкретния случай е налице само една от предпоставките за „конфликт на интереси“ по отношение на Мария Тодорова, в качеството ѝ на кмет на Община Ч. – лице, заемащо публична длъжност. Не се установи тя да е упражнила свои правомощия по служба, от които да се обосновава наличието на частен интерес. Липсата на упражнени правомощия по служба и частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липсата на упражнени правомощия по служба от Мария Тодорова, в качеството ѝ на кмет на Община Ч.

Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА конфликт на интереси по отношение на Мария Тодорова с ЕГН: ***, кмет на Община Ч. за мандат 2023-2027 г., и в това и качество лице, заемащо публична длъжност по на чл. 6, ал. 1, т. 32 от ЗПК, във връзка със сключени трудови, граждански и други договори между Община Ч. и Марга Тодорова, сключени Трудов договор № 26/06.03.2023 г., Допълнително споразумение № 130/26.09.2023 г. към същия и Граждански договор № 18/01.03.2023 г. между Община Ч. и Г. С., подписана Заповед № 70/01.03.2024 г. на кмета на Община Ч., закупуване на служебен автомобил на 29.05.2025 г. и назначени лица в Община Ч. по „Програма временна заетост“ в периода от 09.11.2023 г., до 22.07.2025 г., поради липсата на упражнени правомощия по служба.

Препис от Решението да се изпрати на Окръжна прокуратура В., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси.


                КОМИСИЯ:

              ЗА ПРЕДСЕДАТЕЛ:……………(П)..…….………../АНТОН СЛАВЧЕВ/

		                		                ЧЛЕН:…………….......(П).…………...….…../АНТОАНЕТА ЦОНКОВА/ 

              
              ЧЛЕН:……………............(П)..........………................./ ПЛАМЕН ЙОЦОВ/





